Nóg klagtes teen Jaco Swart ingedienJaco Swart (Foto: Verskaf) Nicoleen Swart is dalk nie die enigste persoon vir wie Jaco Swart aangerand het nie. Nadat Swart Dinsdag skuldig bevind is aan aanranding met die doel om ernstig te beseer, het dit aan die lig gekom dat nóg klagte van aanranding die afgelope twee jaar teen hom aanhangig gemaak is. Een van die beweerde voorvalle het boonop glo enkele dae voor sy vonnisoplegging plaasgevind. Van dié klaers vrees nou vir hul lewe, nadat die hof Swart slegs R20 000 boete opgelê het, asook drie jaar tronkstraf wat vir vyf jaar opgeskort is. Die saak spruit uit ŉ voorval wat op 18 November 2018 op kringtelevisie-beeldmateriaal vasgevang is, wat wyd op sosiale media versprei word. In die video kan gesien word hoe Swart vir Nicoleen skop, stamp en slaan. Maroela Media het van ŉ betroubare bron verneem dat nóg drie klagte van aanranding teen Swart – in onderskeidelik Brackenfell en Bellville – aanhangig gemaak is. Die Wes-Kaapse polisie het hierdie klagte ook bevestig. Een van dié sake is Saterdag in Brackenfell, Wes-Kaap – drie dae voor Swart se vonnis – aanhangig gemaak. Dié klaer, wie se naam op versoek nie geplaas word nie, was verlede jaar in ŉ verhouding met Swart. Die klaer se suster, wie se naam ook nie genoem word nie, het aan Maroela Media gesê Swart het Vrydagaand (3 Junie) na bewering met sy lyf bo-op haar suster se skouers gesit en haar arms vasgepen. “Hy het sy een hand om my suster se mond gesit en met die ander haar neus toegeknyp – in ŉ poging om haar te versmoor. Hy het ook van sy spoeg oor haar gesig laat loop,” vertel die suster. Volgens die suster het die klaer haar omstreeks 02:00 gebel en van die voorval vertel. “Ek kon oor die foon hoor sy kan skaars asemhaal. Sy het ook vir my gesê sy was amper dood.” Die suster vertel sy was geskok toe sy sien in watter toestand die klaer is. “Haar gesig en rug was stukkend.” Die suster het die klaer na die Brackenfell-polisiestasie vergesel om ŉ klag teen Swart aanhangig te maak. Volgens die suster is dit glo nie die eerste keer dat Swart die klaer aangerand het nie. Sy vertel ook dat sy en die klaer in vrees lewe dat Swart hulle iets sal aandoen. “Ons voel nie gemaklik daarmee dat hy (Swart) op vrye voet is nie.” As some people have pointed out, #JacoSwart allegedly assaulted a woman this last weekend. @Afriforum’s Adv. Gerrie Nel brought this to the attention of the prosecutor before sentencing, but was disregarded. We also have a case number from another incident on Saturday. pic.twitter.com/DC8VAb8QcX — Barry Bateman (@barrybateman) June 7, 2022 Dirk du Plessis van Brackenfell het Januarie verlede jaar ook ŉ saak teen Swart aanhangig gemaak. Hy het egter die klag later teruggetrek nadat hy glo dreigemente ontvang het. Volgens Du Plessis het Swart hom na bewering in sy huis met ŉ groot stuk yster aangerand. Swart het volgens Du Plessis ook van sy meubels in stukke gebreek. “Swart het by my huis ingekom met ŉ groot stuk yster in die hand. Hy het een van my huis se vensters uitgeslaan en ook die agterdeur afgebreek en my oor die skouer met die yster geslaan. Ek het op die vloer gelê en kon sien hy mik vir my kop,” vertel Du Plessis. “My hond het hom gelukkig aangeval en Jaco het weggehardloop.” Du Plessis glo vas Swart sou hom daardie dag doodgeslaan het. Hy vertel Swart het hom kort voor die aanranding gebel en beskuldig dat hy sy resiesmotor gesteel het. Johan beskryf Swart as ŉ “rowwe man” wat “tot enigiets in staat is”. Die derde klaer wou geen kommentaar oor die saak lewer nie. Etlike sosialemediagebruikers het intussen te velde getrek teen Swart se “ligte vonnis”. Barry Bateman, woordvoerder van AfriForum se privaatvervolgingseenheid, beskryf die vonnis as “skokkend onvanpas”. Die privaatvervolgingseenheid het Nicoleen kragtens ŉ waaksaamheidsopdrag in hierdie saak verteenwoordig. “Die regering en die Nasionale Vervolgingsgesag (NVG) praat hard oor geslagsgebaseerde geweld, maar dit blyk ŉ heel ander saak in die hofsale te wees,” sê Bateman. Nicoleen het Woensdag aan Maroela Media vertel dat sy vir langer as tien jaar aanranding aan die hand van Swart moes verduur.